Bank- og finanseliten skulle rydde opp etter #metoo. Det har ikke gått så bra.
BRUSSEL (Aftenposten): Kvinner blir fortsatt trakassert. Men det skjer andre steder enn på kontoret. Crispin Odey var en av Storbritannias mest kjente fondsforvaltere. Han har gitt penger til Det konservative partiet og var venner med tidligere statsminister Boris Johnson. I fjor ble det bråstopp i karrieren. Financial Times avslørte at en rekke kvinner har anklaget Odey for seksuelle overgrep eller trakassering. Det skal ha skjedd mellom 1998 og 2021. Blant annet skal han ha onanert på en kvinne han hadde et møte med. Han skal også ha klådd på brystene til flere kolleger. Odey har benektet nesten alle anklager. Likevel sluttet han i fjor i selskapet Odey Asset Management. Anklagene mot Odey har vært en av driverne bak en rapport som ble lagt frem på kvinnedagen. Den ser på hvordan det har gått med Londons bank- og finanssektor etter #metoo. Det er langt fra lystig lesing. I det skjulte I 2017 ble filmprodusent Harvey Weinstein anklaget for voldtekt og grove overgrep. Det fikk en hel verden til å rette søkelyset mot overgrep og trakassering. På sosiale medier delte kvinner og menn historier om seksuell trakassering under emneknaggen «#metoo». De kom fra alle yrker. Nå har finanskomiteen i Storbritannia gjort opp status for «the City». Det er det Londons finans- og bankdistrikt kalles. Komiteen har samlet inn informasjon fra en rekke aktører. Bak lukkede dører har 40 kvinner fortalt om sine erfaringer i sektoren. Det handler om alt fra mobbing til anklager om voldtekt. Et mindretall mener arbeidsmiljøet i «the City» er blitt mer inkluderende de siste årene. Flertallet er uenig. De mener at sektoren fortsatt preges av å være en gutteklubb. Og at forfremmelser og rekruttering går i menns favør. Komiteen finner blant annet at: – Vi er sjokkert over hvor lite ting har endret seg de siste fem årene, sier Harriett Baldwin til the Guardian.  Hun er leder for finanskomiteen og sitter i parlamentet. Selv opplevde hun at en sjef løftet opp skjørtet hennes da hun jobbet i banken JP Morgan for mange år siden. Bruker «hysj-avtaler» Det er også utstrakt bruk av taushetserklæringer. Slike avtaler inngås for å få noen til å tie om en hendelse. I bytte kan ofrene få kompensasjon, eller de må si opp. Komiteen anbefaler å forby bruk av slike avtaler i saker som handler om seksuell trakassering. De mener det må samles inn informasjon om alle slike «hysj-avtaler», uavhengig av tema. Baldwin forteller at hun er sjokkert over at slike avtaler brukes for å skvise ut ofre, mens de som har gjort noe galt, forblir ansatt. Tør ikke varsle Komiteen kommer med en rekke anbefalinger i rapporten. Blant annet ønsker de å styrke vernet til varslere.  I rapporten heter det at menn må ta en mer aktiv rolle i å melde fra når de er vitne til seksuell trakassering. De bes også ta et større ansvar i å forbedre kulturen på arbeidsplassen. Komiteen har også sett på hvordan finanssektoren mer generelt bør legge til rett for kvinner. De siste årene er det blitt obligatorisk for større selskaper å fortelle om hvor mye kvinner og menn tjener. Det er ikke nok. Fortsatt tjener kvinner langt mindre enn menn. Komiteen mener det bør frarådes å spørre om lønnshistorikk i ansettelsesprosesser.
Flere kvinner har anklaget fondsmogul Crispin Odey for seksuell trakassering. Han forlot selskapet i fjor. En britisk komité har sett på finanssektoren etter metoo. Det er fortsatt stor forskjellsbehandling og seksuell trakassering. Komiteen foreslår sterkere vern for de som varsler. De vil også forby taushetsavtaler i trakasseringssaker.